Title: Tabuľka č
Author: 13565
Last saved by: Kuntova Gabriela
Company: CRSR

Príloha G

Finančná správa

Zdroj údajov: FR SR   

Informácia   
o stave bezpečnosti a ochrany zdravia pri práci, vývoji pracovnej úrazovosti, chorôb z povolania a iných poškodení zdravia z práce vo finančnej správe v roku 2015 

1.  Úvod
Odborný dozor nad dodržiavaním a uplatňovaním pracovných podmienok bezpečnosti a ochrany zdravia pri práci, pri výkone štátnej služby a vo verejnom záujme (ďalej len „BOZP“) v roku 2015 vo finančnej správe (ďalej len „FS“) vykonával orgán dozoru Finančného riaditeľstva Slovenskej republiky (ďalej len „FR SR“), ktorý je zaradený na sekcii inšpekcie a vnútornej kontroly, odbore vnútornej kontroly, oddelení vnútornej kontroly Bratislava, referáte dozoru nad BOZP a OPP. Svojím kontrolným, poradenským a koordinačným pôsobením presadzuje dôsledné realizovanie opatrení ochrany práce v záujme zlepšovania pracovných podmienok a ochrany života a zdravia. 
Obsahom informácie sú získané poznatky z výkonu orgánu dozoru FR SR v oblasti BOZP a bezpečnosti technických zariadení v kontrolovaných subjektoch v roku 2015. 

2.  Orgán dozoru
Orgán dozoru FR SR je zriadený priamo zo zákona, ustanovením § 130 zákona č. 200/1998 Z. z. o štátnej službe colníkov a o zmene a doplnení niektorých ďalších zákonov v znení neskorších predpisov na plnenie úloh podľa zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov, zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) a ostatných všeobecných záväzných právnych predpisov v oblasti BOZP.
Hlavným poslaním činnosti orgánu dozoru FR SR je presadzovanie vytvárania, udržiavania a zlepšovania pracovných podmienok na pracoviskách FS prostredníctvom kontroly dodržiavania právnych predpisov a ostatných predpisov na zaistenie bezpečnosti technických zariadení, zaistenie BOZP, vrátane predpisov upravujúcich faktory pracovného prostredia.    
 Kompetencie zamestnancov orgánu dozoru FR SR upravuje interný riadiaci akt č. 12/2014 „Smernica o vykonávaní odborného dozoru nad bezpečnosťou a ochranou zdravia pri práci a výkone služby vo FS“.

3.  Ciele, úlohy a priority dozorného orgánu v roku 2015
Dozorná a kontrolná činnosť orgánu dozoru FR SR bola, v záujme presadzovania primeraných pracovných podmienok, v hodnotenom období orientovaná najmä na: 
-	dodržiavanie všeobecne záväzných právnych predpisov a interných riadiacich aktov v oblasti BOZP,
-	prevenciu a uplatňovanie všetkých dostupných opatrení na minimalizovanie možných nebezpečenstiev a ohrození vyplývajúcich z pracovného procesu, pracovných podmienok, faktorov pracovného prostredia a tým predchádzanie pracovným a služobným úrazom,
-	úprava a tvorba interných riadiacich aktov na úseku BOZP,  
-	dodržiavanie všetkých bezpečnostnotechnických požiadaviek vyhradených technických zariadení,
-	zjednotenie výkonu dozoru na pracoviskách FS.
Súčasťou činnosti orgánu dozoru FR SR bolo poradenstvo v oblasti BOZP a bezpečnosti technických zariadení – plnenie požiadaviek bezpečnosti technických zariadení,  lektorská činnosť na vzdelávacích aktivitách (školeniach) v rámci FS.  

4.  Prehľad výkonov dozorného orgánu  
Orgán dozoru FR SR v rozsahu svojej pôsobnosti kontroluje od 1. 11. 2013 Finančné riaditeľstvo SR, colné úrady, daňové úrady a Kriminálny úrad FS. Rozsah pôsobnosti orgánu dozoru FR SR sa rozšíril o daňovú časť FS na základe novely zákona  č. 125/2006 Z. z.
V roku 2015 orgán dozoru FR SR vykonal 13 previerok stavu BOZP v kontrolovaných subjektoch. V kontrolovaných subjektoch bolo zistených 229 porušení všeobecne záväzných právnych predpisov na zaistenie BOZP, ktoré sú podrobne uvedené v protokoloch z vykonaných kontrol (v roku 2014 bolo vykonaných 12 previerok stavu BOZP a zistených bolo 400 porušení). 

5. a 6. Zistený stav v subjektoch kontrolovaných orgánom dozoru FR SR a najzávažnejšie zistenia
Stav BOZP sa oproti predchádzajúcim rokom zlepšuje. Z kontrolných zistení orgánu dozoru FR SR v roku 2015 možno konštatovať, že najčastejšie porušenia sú v starostlivosti (prevádzkovaní) vyhradených technických zariadení (ďalej len „VTZ“) a vedení predpísanej dokumentácie k VTZ, poskytovaní osobných ochranných pracovných prostriedkov, riadení BOZP a prevádzkovaní budov a objektov. 
Pri kontrolách boli zistené najmä tieto závažné nedostatky: 
-	nie sú poskytované všetkým zamestnancom a colníkom dostatočné osobné ochranné pracovné prostriedky na zabezpečenie ochrany života a zdravia,  
-	nesprávne uskladňovanie zadržaného tovaru, kde ide najmä o horľavé kvapaliny (FS nedisponuje vhodnými skladovacími priestormi na uskladnenie horľavých kvapalín), 
- 	nevykonávanie všetkých predpísaných kontrol, prehliadok a skúšok vyhradených technických zariadení, neboli vypracované miestne prevádzkové predpisy, nebola kompletná sprievodná technická dokumentácia, chýbali návody na obsluhu a údržbu,
-	nekvalitný výkon práce dodávateľských firiem,
-	nedostatočná údržba objektov,
-	zdĺhavé odstraňovanie havarijných stavov. 

7. a 8.  Nápravné a sankčné opatrenia dozorného orgánu  
Na zabezpečenie nápravy a odstránenie zistených nedostatkov v určených lehotách prezident FS, riaditelia colných úradov, riaditelia daňových úradov a riaditeľ Kriminálneho úradu FS prijali príslušné technické, organizačné a iné opatrenia, potrebné na zlepšenie zisteného stavu. 
V rámci FS sa sankčné opatrenia nerealizovali. 

9.  Stav a vývoj pracovných (služobných) úrazov a chorôb z povolania
Vo FS v roku 2015 nedošlo k ťažkým alebo smrteľným pracovným úrazom. Bolo zaregistrovaných 9 pracovných úrazov. V porovnaní s rokom 2014 (6 pracovných úrazov) došlo k zvýšeniu počtu registrovaných pracovných úrazov. 
Prehľad o hlavných skupinách zdrojov úrazov je uvedený v tabuľke č. 12 a prehľad o jednotlivých skupinách príčin úrazov je uvedený v tabuľke č. 13. Z prehľadu pracovných úrazov vyplýva, že najčastejším zdrojom úrazu sú pracovné, prípadne cestné dopravné priestory ako zdroje pádov osôb. S týmto korešponduje aj podiel príčin úrazov, pri ktorej najpočetnejšou skupinou je nedostatok osobných predpokladov.    
Za rok 2015 neboli priznané žiadne choroby z povolania.  
V informácii sú uvedené len pracovné úrazy, ktoré boli nahlásené Sociálnej poisťovni (pracovné úrazy civilných zamestnancov). Služobné úrazy (úrazy colníkov), ktoré nie sú nahlasované Sociálnej poisťovni, sa v informácií neuvádzajú. Tento postup bol dohodnutý s Ministerstvom práce, sociálnych vecí a rodiny SR a silovými rezortmi (Ministerstvo vnútra SR, Ministerstvo obrany SR a Zbor väzenskej a justičnej stráže SR).

10. Spolupráca dozorného orgánu 
Orgán dozoru FR SR spolupracuje s inšpektorátmi práce a s odbornými útvarmi ostatných ministerstiev, ktoré majú zriadený vlastný dozor v oblasti BOZP (na Ministerstve vnútra SR a na Ministerstve obrany SR). 

11. Hodnotenie stavu BOZP v roku 2015                                                
Z prehľadu zistených porušených predpisov podľa objektov FS v roku 2015 v porovnaní s rokom 2014 (uvedené v tabuľke č. 3) vyplýva, že v objektoch FS došlo v hodnotenom období k pozitívnym posunom a k zlepšeniu starostlivosti o BOZP, bezpečnosti technických zariadení a pracovného prostredia. 

12. Opatrenia dozorného orgánu FR SR na zlepšenie stavu 
Opatrenia orgánu dozoru FR SR vyplývajú zo zistených nedostatkov počas výkonu dozoru a ďalších aktivít.
Vo FS je na výkon činností v oblasti BOZP ustanovených 21 odborne spôsobilých samostatných bezpečnostných technikov (prípadne autorizovaných bezpečnostných technikov). Pre všetkých je  poskytovaná poradenská činnosť, či už formou porád, odborných osobných konzultácií, ale i formou telefonických konzultácií  s orgánom dozoru FR SR.  
Osobám, ktoré zabezpečujú energetické hospodárstvo je na zlepšenie stavu technických zariadení  zo strany orgánu dozoru FR SR taktiež poskytnutá poradenská činnosť. V súčasnej dobe ju však títo zamestnanci nevyužívajú.
Ďalšou činnosťou je organizovanie (zabezpečovanie) vzdelávacích aktivít pre colníkov a  odborných pracovníkov, uskutočňovaných organizáciami oprávnenými na výchovu a vzdelávanie v oblasti BOZP. 
V záujme zabezpečenia zlepšenia stavu BOZP vo FS je potrebné aj naďalej
-	zvyšovať právne a spoločenské povedomie v oblasti BOZP, napr. zvyšovať úroveň znalostí, vnímania rizík a zodpovedností zamestnancov za svoju vlastnú bezpečnosť i za bezpečnosť spolupracovníkov formou školenia, vzdelávania a informovania o dôležitých opatreniach z oblasti BOZP,
-	rozvíjať a podporovať činnosť poradenstva orgánom dozoru FR SR, 
-	pri kontrolnej činnosti neustále prezentovať a zdôrazňovať význam prevencie.  

13.  Činnosť dozorného orgánu 
13.1	Personálne údaje –  výkon dozoru vo FS zabezpečujú traja výkonní inšpektori.  
13.2	Výkony – uvedené v tabuľke č. 2.
13.3	Poradenská činnosť – v roku 2015 boli poskytnuté informácie v 292 prípadoch, v roku 2014 – 280 prípadov.
13.4	Poskytovanie informácií – informácie boli poskytované najmä colníkom a zamestnancom FS, ktorí zodpovedajú za energetické hospodárstvo a BOZP. 
13.5	Sťažnosti a podnety – v roku 2015 nebola prijatá žiadna sťažnosť.

14. 	Záver 
Vychádzajúc z výsledkov získaných činnosťou orgánu dozoru FR SR treba v oblasti BOZP podporovať z pozície nadriadených vo FS efektívne riadené uplatňovanie a dodržiavanie predpisov o BOZP v praxi, a odstraňovať formalizmy pri plnení právnych požiadaviek priamo na pracovisku.  
Ďalej v súvislosti s výsledkami dozornej činnosti je potrebné dohliadať na prijímanie konkrétnych účinných opatrení na odstránenie zistených nedostatkov, zabezpečiť dôslednú kontrolu realizácie týchto opatrení a vyhodnocovať prínosy ich realizácie na zvýšení bezpečnostnej úrovne.